b'\n_START_ARTICLE_\nArizona Diamondbacks\n_START_PARAGRAPH_\nArizona Diamondbacks (ofte kaldt D-Backs eller the Snakes) er et professionelt amerikansk baseballhold med hjemmebane i Phoenix, Arizona. De spiller i National League Western Division i Major League Baseball. Deres stadion hedder Chase Field._NEWLINE_Holdet er det yngste i Major League Baseball, idet det blev dannet i 1998 som et s\xc3\xa5kaldt expansion team for at udvide National League. Diamondbacks fik hurtigt succes, da de \xe2\x80\x93 anf\xc3\xb8rt af pitcherne Randy Johnson og Curt Schilling samt hitteren Luis Gonzalez \xe2\x80\x93 vandt deres division i 1999, 2001 og 2002, og det blev endvidere til en ligasejr og en World Series-titel i 2001. Efter et stort kollaps i 2004, hvor klubben tabte 111 kampe, og efterf\xc3\xb8lgende mere middelm\xc3\xa5dige \xc3\xa5r vendte D-Backs tilbage til f\xc3\xb8rstepladsen i divisionen i 2007._NEWLINE_I 2007-s\xc3\xa6sonen blev Diamondbacks det kun fjerde hold i baseballhistorien, der er g\xc3\xa5et videre til baseballslutspillet efter at have scoret f\xc3\xa6rre runs, end de lod g\xc3\xa5 ind. Dette skyldtes i h\xc3\xb8j grad en god og klogt styret bullpen. Holdets offensiv l\xc3\xa5 statistisk set i bunden af ligaen, b\xc3\xa5de med hensyn til runs, batting average og on base percentage, men pitchingstaben havde samlet set ligaens fjerdebedste earned run average (ERA). Diamondbacks tabte til Colorado Rockies i National League Championship Series, efter de havde besejret Chicago Cubs i Division Series._NEWLINE_Blandt holdets nuv\xc3\xa6rende profiler kan n\xc3\xa6vnes pitcheren Brandon Webb, der vandt Cy Young-prisen i 2006, og outfielderen Eric Byrnes.'